Kibar 30: Tuug sẽn wit bugum
DAAR a yembre, a Moiiz talla a piisã n kẽng hal Horɛb tãngẽ wã tɩ b na n tɩ wãb yamdo. A sẽn ta tãngã sɛɛga, a yãa tuug sẽn wit bugum, n yaool n pa rɩtẽ ye.
A Moiiz yeelame yaa: ‘Mam zɩ n yã yãoã ye. M na n kolg n gesame.’ La a sẽn yeel t’a na n kolgã bala, koɛɛg n yi tuugã pʋgẽ n yeel-a yaa: ‘Ra kolg ka ye. Piid f neooda wã, bala zĩig ning fo sẽn yasa yaa zĩ-sõngo.’ Yaa Wẽnnaam n da kɩt tɩ malɛk gomda. A Moiiz pila a nengã.
Wẽnnaam kɩtame tɩ malɛkã le yeel a Moiiz yaa: ‘Mam yãa m nebã sẽn be Eziptã namsgo. Mam na n tʋma foo tɩ f tɩ yiis-b Ezipt soolmã pʋgẽ.’ A Zeova rat n talla a nin-buiidã tɩ b tɩ zĩnd Kanaã sẽn yaa tẽn-neerã pʋgẽ.
La a Moiiz leokame yaa: ‘Maam la ãnd n na n tɩ yiis Israɛll nebã Ezipt soolmã pʋgẽ? La mam sã n kẽng Israɛll nebã nengẽ n na n tɩ yiis-b tɩ b sok maam tɩ ãnd n tʋm maam, m na n leokame tɩ bõe?’
Wẽnnaam leok-a lame t’a tɩ yeel Israɛll nebã woto: ‘A ZEOVA sẽn yaa a Abrahaam ne a Izaak la a Zakoob Wẽnnaamã n tʋm maam yãmb nengẽ.’ A Zeova paasa woto: ‘Yãoã na n yɩɩ mam yʋʋr wakat fãa.’
T’a Moiiz yeel yaa: ‘La mam sã n tɩ yeel-b tɩ foo n tʋm maam tɩ b ka tẽeda?’
Wẽnnaam lebg n soka a Moiiz yaa: ‘Bõe la fo sẽn zãadã?’
T’a Moiiz leok tɩ yaa rasaare.
Tɩ Wẽnnaam yeel-a t’a lob rasaarã tẽnga. A Moiiz loba rasaarã tẽnga, tɩ lebg waafo. A Zeova wilga a Moiiz yel-solemd a to. A yeel-a lame t’a sui a nugã a fuugã pʋgẽ. A Moiiz sẽn sui a nugã a fuugã pʋgẽ n lebg n yiisã, lebga wa wãood n tar-a. A Zeova leb n kõo a Moiiz tõogo, t’a na n tɩ tõog n maan yel-solemd a to n paase. Rẽ poore, a yeela a Moiiz yaa: ‘Fo sã n maan woto fãa, Israɛll nebã na n tẽeme tɩ maam n tʋm foo.’
A Moiiz sẽn kul yirã a yeela a Zetro yaa: ‘M bõosda sor n tɩ ges m buudã neb sẽn be Eziptã.’ A Zetro pʋʋsa a Moiiz wẽnd na n sik-a laafɩ, t’a Moiiz rɩk sor n na n leb Ezipti.
Yikri 3:1-22; 4:1-20.
Sogsgo
- Tãng ning y sẽn ne foto wã zugã yʋʋr yaa bõe?
- Bilg-y bũmb ning a Moiiz sẽn yã, a sẽn wa n be tãngã sɛɛg ne a piisã.
- Bõe la koɛɛg ning sẽn yi tuugã pʋgẽ wã yeel-yã, la ra yaa ãnd koɛɛga?
- Wẽnnaam sẽn yeel a Moiiz t’a tɩ yiis a nin-buiidã Eziptã, a leokame tɩ bõe?
- Wẽnnaam yeela a Moiiz tɩ nebã sã n sok-a tɩ ãnd n tʋm-a bɩ a leok tɩ bõe?
- A Moiiz ra na n maana bõe n wilg tɩ Wẽnnaam n tʋm-a?
Sogsg a taaba
- Karm-y Yikr 3:1-22.
A Zeova sã n bobl-d tʋʋmd tɩ d tagsdẽ tɩ d pa tõe, wãn to la a Moiiz kibarã wilgd tõnd t’a na n sõng-d-lame? (Yik. 3:11, 13; 2 Kor. 3:5, 6)
- Karm-y Yikr 4:1-20.
Toeen-bʋg la a Moiiz maan a sẽn zĩnd Madiã yʋʋm pis-naasã, la bõe la rẽ tõe n zãms neb nins sẽn baood tɩ b bobl-b tʋʋmd tigingã pʋgẽ wã? (Yik. 2:11, 12; 4:10, 13; Mii. 6:8; 1 Tɩm. 3:1, 6, 10)
Baa a Zeova sã n tũnug ne a siglgã n kibl tõndo, bas-m-yam bʋg la a Moiiz makrã tõe n kõ tõndo? (Yik. 4:12-14; Yɩɩl 103:14; Heb. 12:4-11)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn